b"\n_START_ARTICLE_\nNatzaret\n_START_SECTION_\nHist\xc3\xb2ria\n_START_PARAGRAPH_\nLa tradici\xc3\xb3 diu que aqu\xc3\xad fou on l'\xc3\xa0ngel va anunciar a Maria el naixement de Jes\xc3\xbas i aquest hi va viure una mica de temps i \xc3\xa9s esmentat com Jes\xc3\xbas de Natzaret o Jes\xc3\xbas Natzar\xc3\xa8._NEWLINE_Segons historiadors i estudiosos b\xc3\xadblics actuals, \xc3\xa9s probable que aquesta ciutat no exist\xc3\xads en temps de Jes\xc3\xbas. No existeix cap refer\xc3\xa8ncia hist\xc3\xb2rica contempor\xc3\xa0nia a la seva suposada exist\xc3\xa8ncia i la m\xc3\xa9s antiga, a part de la B\xc3\xadblia, \xc3\xa9s de comen\xc3\xa7aments del segle\xc2\xa0iv. Estudiant-la s'ha arribat a la conclusi\xc3\xb3 que es va produir un error de traducci\xc3\xb3 del grec al llat\xc3\xad i que en la forma original no es deia que Jes\xc3\xbas fos de Natzaret sin\xc3\xb3 que era natzar\xc3\xa8, o sigui que vivia segons un usos i costums concrets d'un grup de l'\xc3\xa8poca. Segles m\xc3\xa9s tard, la tradici\xc3\xb3 cristiana s'inventaria l'assentament de la ciutat i la construiria. Per\xc3\xb2 no es pot descartar la seva exist\xc3\xa8ncia com un llogaret sense import\xc3\xa0ncia. Constant\xc3\xad el gran hi va bastir una bas\xc3\xadlica. Epifani diu que fins al temps de Constant\xc3\xad el Gran nom\xc3\xa9s hi vivien jueus per\xc3\xb2 a la conquesta musulmana (636) ja hi havia alguns cristians i el 670 Arculf diu que hi havia dues esgl\xc3\xa9sies. El 943 al-Masudi esmenta una esgl\xc3\xa9sia molt venerada (sens dubte l'Esgl\xc3\xa9sia de la Verge)._NEWLINE_Destru\xc3\xafda pels sarra\xc3\xafns abans de la conquesta pels croats, aquests la van reconstruir i un temps despr\xc3\xa9s el bisbe d'Escit\xc3\xb2polis s'hi va traslladar. L'abat rus Daniel en d\xc3\xb3na una bona descripci\xc3\xb3 de l'esgl\xc3\xa9sia de l'Anunciaci\xc3\xb3 i del Pou de Maria (1113/1115). El 1187 fou ocupada per Salad\xc3\xad i quan es va ajustar la pau amb Ricard Cor de Lle\xc3\xb3 el 1192 va restar en mans del sult\xc3\xa0 aiubita. Despr\xc3\xa9s l'esmenta Yaqut al-Hamawi (1225). Llu\xc3\xads IX de Fran\xc3\xa7a hi va anar en peregrinaci\xc3\xb3 des d'Acre el 1251. B\xc3\xa0ybars I va ordenar a l'emir Ala al-Din la destrucci\xc3\xb3 de la ciutat (1263) i especialment l'esgl\xc3\xa9sia de la Verge._NEWLINE_Vers el 1300 al-Dimashki l'esmenta com una vila jueva a la prov\xc3\xadncia de Safad, habitada tamb\xc3\xa9 per \xc3\xa0rabs iemenites. Tamb\xc3\xa9 Khalil al-Zahiri a la meitat del segle\xc2\xa0xv la considera part de la prov\xc3\xadncia mameluca de Safad. Els pelegrins cristians pel seu costat descriuen Natzaret com una vila miserable amb pocs cristians i una esgl\xc3\xa9sia en ru\xc3\xafnes, on la poblaci\xc3\xb3 musulmana era hostil als peregrins cristians._NEWLINE_El 1620 l'emir drus Fakhr al-Din va obrir la vila als franciscans que van reconstruir l'esgl\xc3\xa9sia de l'Anunciaci\xc3\xb3 i el convent llat\xc3\xad, tot i que les obres no es van acabar fins un segle despr\xc3\xa9s; a part dels monjos pocs cristians vivien a Natzaret. A la meitat del segle\xc2\xa0xviii el xeic Zahir al-Amr d'Acre li va donar nou impuls i hi van anar m\xc3\xa9s cristians i progressivament van augmentar lentament al segle seg\xc3\xbcent. El 1890 tenia 7.419 habitants (1825 musulmans, 2870 grecs cat\xc3\xb2lics, i la resta cristians de diversos ritus) i els jueus no hi podien residir. El gran convent amb l'esgl\xc3\xa9sia de l'Anunciaci\xc3\xb3 als sud-est, pertanyia als llatins, i l'esgl\xc3\xa9sia de l'Anunciaci\xc3\xb3 del nord-est a l'esgl\xc3\xa9sia grega. Els musulmans tenien una gran mesquita i cinc walis. El Pou de Maria rebia l'aigua d'una font situada sota l'esgl\xc3\xa9sia grega._NEWLINE_A la I Guerra Mundial fou un dels quarters generals dels otomans. Fou ocupada pels brit\xc3\xa0nics el setembre de 1918. A la guerra de 1948 fou quarter general dels \xc3\xa0rabs manats per Fawzi Kawudji, per\xc3\xb2 derrotat aquest, la ciutat es va rendir sense lluita. Va quedar dins Israel per\xc3\xb2 amb poblaci\xc3\xb3 \xc3\xa0rab i  va esdevenir un mercat principal per la poblaci\xc3\xb3 \xc3\xa0rab del nord de Galilea i cap del districte septentrional. El 1970 tenia una poblaci\xc3\xb3 aproximada de 34.000 habitants, gaireb\xc3\xa9 tots \xc3\xa0rabs i en majoria cristians. Una nova esgl\xc3\xa9sia de l'Anunciaci\xc3\xb3 es va construir el 1960."